สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจวันนี้
18 ส.ค. 2558

– เงินเยนอยู่ที่ระดับ 124.25/30 เยน/ดอลลาร์ จากตอนเช้าที่อยู่ที่ระดับ 124.37/40 เยน/ดอลลาร์
– เงินยูโรอยู่ที่ระดับ 1.1074/1085 ดอลลาร์/ยูโร จากตอนเช้าที่อยู่ที่ระดับ 1.1079/1081 ดอลลาร์/ยูโร
– ดัชนี SET ปิดวันนี้ที่ระดับ 1,372.61 จุด ลดลง 36.13 จุด หรือ 2.56% มูลค่าการซื้อขาย 78,348.55 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 6,876.79 ล้านบาท (SET+MAI)
 
– นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.)เปิดเผยในงาน Governor’s Talk โดยระบุถึงนายวิรไท สันติประภพ ที่จะมารับตำแหน่งผู้ว่าการ ธปท.คนต่อไปว่าจะสามารถทำหน้าที่ได้เป็นอย่างดีด้วยความรู้ความสามารถ และประสบการณ์ที่หลากหลาย
– สมาคมธนาคารไทยมองว่าภาคท่องเที่ยวและการลงทุนจะได้รับผลกระทบในระยะสั้นจากเหตุระเบิดรุนแรงกลางแยกราชประสงค์เมื่อคืนนี้สั่นคลอนความเชื่อมั่น อย่างไรก็ตาม ธนาคารพาณิชย์ยังคงเปิดให้บริการธุรกรรมทางการเงินตามปกติ ส่วนมาตรการดูแลเพิ่มความปลอดภัยขึ้นอยู่กับดุลยพิจนิจของแต่ละธนาคาร
– นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย (KBANK)มองว่า เหตุการณ์ระเบิดที่เกิดขึ้นเป็นเหตุการณ์ที่น่าเสียใจและยิ่งซ้ำเติมภาวะเศรษฐกิจที่ย่ำแย่อยู่แล้ว ซึ่งถือเป็นช็อคครั้งใหญ่ ดังนั้นหลังจากนี้รัฐบาลจะต้องดูแลความปลอดภัยเพื่อฟื้นความเชื่อมั่น
– นายวรภัค ธันยาวงษ์ กรรมการผู้จัดการใหญ่ ธนาคารกรุงไทย (KTB) เปิดเผยว่า เหตุระเบิดที่เกิดขึ้นจะส่งผลกระทบต่อภาคการท่องเที่ยวและโรงแรมในระยะสั้น แต่ในส่วนของความเชื่อมั่นนักลงทุนจีนยังพร้อมลงทุนในไทยเช่นเดิม
– นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ขณะนี้ยังไม่กังวลเกี่ยวกับการลงทุนในตลาดหลัทรัพย์ฯ หลังจากเกิดกรณีระเบิดบริเวณแยกราชประสงค์เมื่อค่ำวานนี้ ซึ่งส่งผลกระทบต่อการปรับตัวลงของดัชนีหุ้นไทยในภาคเช้าให้ปรับตัวลงราว 28 จุด โดยตลาดหลักทรัพย์ฯได้เตรียมความพร้อมและหารือร่วมกับคนในวงการตลาดทุนในการรับมือกับสถานการณ์ที่เกิดขึ้น และเพื่อหาแนวทางในการทำให้อุตสาหกรรมตลาดทุนเดินหน้าต่อไปได้ ส่วนมาตรการพิเศษที่จะรองรับสถานการณ์ร้ายแรงยังไม่มีเพิ่มเติมจากปัจจุบันที่ใช้อยู่
– นางเสาวณีย์ ไทยรุ่งโรจน์ อธิการบดีมหาวิทยาลัยหอการค้าไทย กล่าวว่า เชื่อว่าเป้าหมายนักท่องเที่ยวต่างชาติ 28 ล้านคนยังเป็นไปได้  แม้จะเกิดเหตุระเบิดที่รุนแรงในย่านธุรกิจใจกลางเมือง แต่เชื่อว่าหากรัฐบาลเพิ่มการดูแลความปลอดภัยและแก้ปัญหาได้รวดเร็วแล้วการท่องเที่ยวก็จะฟื้นกลับมาได้ทันในช่วงไฮซีซั่น
– พล.อ.ประยุทธ์ จันทร์โอชา นายกรัฐมนตรี เปิดเผยว่า ขณะนี้ได้นำรายชื่อการปรับคณะรัฐมนตรี(ครม.)ชุดใหม่ทูลเกล้าฯเพื่อทรงลงพระปรมาภิไธยแล้ว รอเพียงการโปรดเกล้าฯลงมาเท่านั้น
– นายเบน เบอร์นันเก้ อดีตประธานธนาคารกลางสหรัฐ (FED) เปิดเผยว่า การที่จีนได้ปรับระบบอัตราค่ากลางเงินหยวนนั้น ถือเป็นความเคลื่อนไหวที่มีเป้าหมายให้อัตราแลกเปลี่ยนเป็นไปตามกลไกตลาดมากขึ้น
– นายหม่า จุน หัวหน้านักเศรษฐศาสตร์ของธนาคารกลางจีนได้แสดงความเชื่อมั่นว่า เงินหยวนจะไม่ร่วงลงอย่างหนัก และยืนยันว่า การที่ธนาคารกลางจีนตัดสินใจปรับระบบอัตราค่ากลางเงินหยวนนั้น ถือเป็น “มาตรการพิเศษ” ที่นำมาใช้เพื่อสนับสนุนเงินหยวนให้เคลื่อนไหวตามกลไกตลาดมากขึ้น
– Channel NewsAsia (CNA) รายงานว่า รัฐสภาสิงคโปร์อนุมัติให้สิงคโปร์เป็นสมาชิกผู้ร่วมก่อตั้งของธนาคารเพื่อการลงทุนในโครงสร้างพื้นฐานแห่งเอเชีย (AIIB) ที่มีจีนเป็นแกนนำ
-หนังสือพิมพ์ Tuoi Tre รายงานผ่านทางเว็บไซต์ว่า เวียดนามมีแผนจัดตั้งเขตเศรษฐกิจพิเศษในนครโฮจิมินห์ ซึ่งครอบคลุมพื้นที่สี่เขตด้วยกัน โดยมีเป้าหมายเพื่อกระตุ้นการพัฒนา
 
ที่มา: สำนักข่าวอินโฟเควสท์